b"\n_START_ARTICLE_\nPaul d'Estournelles de Constant\n_START_SECTION_\nJoventut i estudis\n_START_PARAGRAPH_\nVa n\xc3\xa9ixer el 22 de novembre de 1852 a la ciutat de La Fleche al departament franc\xc3\xa8s del Sarthe en el si d'una fam\xc3\xadlia aristocr\xc3\xa0tica amb or\xc3\xadgens que es remunten fins a les Croades. Estudi\xc3\xa0 Dret i lleng\xc3\xbces orientals al Lyc\xc3\xa9e Louis-le-Grand de Par\xc3\xads i el 1876 inici\xc3\xa0 la carrera diplom\xc3\xa0tica.\n_START_SECTION_\nCarrera diplom\xc3\xa0tica i pol\xc3\xadtica\n_START_PARAGRAPH_\nFou enviat pel govern franc\xc3\xa8s en legacions franceses a Montenegro, Imperi Otom\xc3\xa0, Pa\xc3\xafsos Baixos, Gran Bretanya i Tun\xc3\xadsia, retornant a Par\xc3\xads el 1882 per esdevenir assistent del gabinet del Ministeri d'Afers Exteriors. El 1885 aconsegu\xc3\xad un esc\xc3\xb3 al Parlament franc\xc3\xa8s, i el 1904 aconsegu\xc3\xad entrar al Senat, esc\xc3\xb3 que ocup\xc3\xa0 fins al 1924._NEWLINE_Com a membre dels Parlament i del Senat advoc\xc3\xa0 per una pol\xc3\xadtica contr\xc3\xa0ria als postulats colonialistes de la Tercera Rep\xc3\xbablica Francesa, establint protectorats en contra de l'assimilaci\xc3\xb3 tradicional colonialista.\n_START_SECTION_\nTasques pacifistes\n_START_PARAGRAPH_\nEl 1899 va iniciar les seves tasques pacifistes, representant el seu pa\xc3\xads a les Confer\xc3\xa8ncies de Pau de la Haia, i des del 1900 fou membre del Tribunal Permanent d'Arbitratge, aconseguint una millor entesa entre diferents nacions gr\xc3\xa0cies a la creaci\xc3\xb3 i direcci\xc3\xb3 de la Lliga de Conciliaci\xc3\xb3 Internacional._NEWLINE_El 1909 fou guardonat amb el Premi Nobel de la Pau, al costat del pol\xc3\xadtic belga Auguste Beernaert, pels seus esfor\xc3\xa7os en l'arbitratge en la pau internacional._NEWLINE_Estournelles de Constant mor\xc3\xad el 15 de maig de 1924 a Bordeus, ciutat on s'havia retirat de l'activitat pol\xc3\xadtica."